|  |  |
| --- | --- |
| Stortingets familie - og kulturkomitéfamilie-kultur@stortinget.no |  |
|   |  |
|  |  |
|   |  |
|  | Vår fil: B15-ÅTS019 |
|  | Vårt Arkiv: 40 |
|  | Saksbehandler: Åsta Tale Strand |

 Oslo 19. oktober 2015

**Momskompensasjon for frivillige organisasjoner**

Funksjonshemmedes Fellesorganisasjon er opptatt av at momskompensasjonsordningen for frivillige organisasjoner skal være en ordning som sikrer full momskompensasjon på varer og tjenester. Da ordningen ble innført i 2010 var 1,2 mrd. anslått som ramme for full momskompensasjon, og en fireårig opptrappingsplan ble skissert.

I statsbudsjettet for 2016 er rammen foreslått til 1,300 mrd. kroner, en økning på rundt 60 mill. kroner. Tallene fra Lotteritilsynet de siste årene viser tydelig at rammen ikke er tilstrekkelig for å oppfylle målet om full kompensasjon.

Lotteritilsynet mottok søknader for 1,482 mrd. kroner i momskompensasjon i 2014 med bakgrunn i 1190 søknader. I tildelingen ble søknadene avkortet med 17 %. For 2015 vet vi så langt at antall søknader er på 1344 og totalt søknadsbeløp er 1,598 mrd. Den godkjente søknadssummen vil bli noe mindre. Total søknadssum som Lotteritilsynet har godkjent har økt med mellom 4 % og 9 % hvert år siden oppstarten på ordningen i 2010. Uten at rammen økes tilsvarende gir det en enda større avkorting framover. Målet om full momskompensasjon er enda lengre unna. Full momskompensasjon i 2016 vil kreve en ramme på rundt 1,6 mrd. kroner.

Frivillighet Norges undersøkelser har synliggjort at det fremdeles er mange organisasjoner som ikke søker momskompensasjon, samt at mange organisasjoner ikke inkluderer alle lokale ledd i sine søknader. [[1]](#footnote-1)

Av FFOs 77 medlemsorganisasjoner var det 59 som i 2014 søkte momskompensasjon, noe som betyr at det fremdeles er 18 landsdekkende organisasjoner som foreløpig ikke har søkt. Det illustrerer at det er mange organisasjoner som er berettiget kompensasjon, som ikke søker. FFO tror at enda flere organisasjoner vil komme til å søke i årene fremover.

FFO mener at en overslagsbevilgning for momskompensasjon vil være det mest fornuftige for å sikre full momskompensasjon. Ordningen må være behovsstyrt og ikke rammestyrt.

Funksjonshemmedes Fellesorganisasjon vil også påpeke at det fremdeles er behov for å forbedre ordningen, slik også Sundvolden-plattformen tar til orde for. FFO vil peke på at Frivillighet Norge må tas aktivt med i dette arbeidet.

**FFOs tilrådning**

* FFO ber komiteen øke rammen for 2016 til 1,6 mrd. kroner

Med vennlig hilsen

**FUNKSJONSHEMMEDES FELLESORGANISASJON**



Knut Magne Ellingsen

Styreleder

1. http://www.frivillighetnorge.no/filestore/Dokumenter/Frivillighetspolitikk/Rapport\_moms\_2013.pdf [↑](#footnote-ref-1)